
R E F E R A T   D E   A P R O B A R E
pentru modificarea Hotărârii Consiliului Local nr. 108/2023 privind constituirea Asociației de Dezvoltare Intercomunitară de Transport Public Zarand
             


[bookmark: _Hlk63364635]Municipiul Brad, în calitate de lider, a depus proiectul „Realizarea transportului public local cu mijloace ecologice în Municipiul Brad și Comuna Crișcior” în cadrul Planului Național de Redresare și Reziliență, Componenta 10 – Fondul Local, Investiția I.1.1: Înnoirea parcului de vehicule destinate transportului public (achiziția de vehicule nepoluante). Acesta a fost declarat admis și a fost semnat Contractul de finanțare nr. 12583/08.11.2022.
Prin Hotărârea Consiliului Local nr. 108/2023 a fost aprobată asocierea Municipiului Brad, prin Consiliul Local al Municipiului Brad, cu Comuna Crișcior, prin Consiliul Local al Comunei Crișcior, în vederea constituirii Asociației de Dezvoltare Intercomunitară "Asociația de Dezvoltare Intercomunitară de Transport Public Zarand", persoană juridică de drept privat și de utilitate publică.
Astfel după ce a fost aprobată asocierea și de către partenerul Comuna Crișcior și a fost emisă Hotărârea Consiliului Local al Comunei Crișcior nr. 39/2023, au fost demarate procedurile de înregistrare a asocierii în Registrul asociațiilor, fundațiilor și federațiilor - Registrul Național ONG.
În vederea înregistrării Asociației de Dezvoltare Intercomunitară de Transport Public Zarand la Judecătoria Brad, în conformitate cu prevederile Ordonanței Guvernului nr. 26/2000 cu privire la asociații și fundații, este necesară nominalizarea reprezentanților Adunării Generale a Asociației în Statutul acesteia.
Astfel, Capitolul IV. ”Organele de conducere, administrare şi control” din Statutul Asociației se va modifica în sensul nominalizării membrilor în Adunarea generală, respectiv: Primarul Municipiului Brad, domnul Florin Cazacu și Primarul Comunei Crișcior, domnul Ovidiu - Ilie Furdui.
Ulterior înregistrării la Judecătoria Brad, Primarii își pot delega calitatea de reprezentant în Adunarea generală a Asociației prin dispoziție care va fi transmisă, în copie, părților și Adunării generale, în termen de 10 zile calendaristice de la data emiterii lor. Adunarea generală alege dintre membrii săi preşedintele Asociaţiei și numește membrii consiliului director și ai comisiei de cenzori.
	  În contextul celor de mai sus am inițiat prezentul  proiect de hotărâre prin care am propus modificarea Hotărârii Consiliului Local nr. 108/2023 privind constituirea Asociației de Dezvoltare Intercomunitară de Transport Public Zarand și îl supun spre dezbatere și aprobare plenului Consiliului Local al Municipiului Brad în forma prezentată.
	Invoc în susţinerea propunerii mele prevederile Legii nr. 51/2006 a serviciilor comunitare de utilități publice, republicată, cu modificările și completările ulterioare, ale Legii nr. 92/2007 privind serviciile publice de transport persoane în unitățile administrativ - teritoriale, cu modificările și  completările ulterioare, ale Ordonanței Guvernului nr. 26/2000 cu privire la asociații și fundații, cu modificările și completările ulterioare, ale Hotărârii Guvernului nr. 855/2008 pentru aprobarea statutului-cadru ale asociaţiilor de dezvoltare intercomunitară cu obiect de activitate serviciile de utilităţi publice, cu modificările și completările ulterioare, ale art. 89 alin. 1 și alin. 2, art. 90 alin. 1, art. 91, art. 129 alin. 2 lit. d și lit. e coroborate cu alin. 7 lit. n și alin. 9 lit. a, art. 154 alin. 1 și art. 245 din O.U.G. nr. 57/2019 privind Codul administrativ, cu modificările și completările ulterioare, precum și ale art. 11 alin. 4 din Legea nr. 554/2004 a contenciosului administrativ, actualizată.

